CELEX: 22013D0449
Language: el
Date: 2013-08-07 00:00:00
Title: 2013/449/ΕΕ: Απόφαση αριθ. 1/2013 της Επιτροπής Τελωνειακής Συνεργασίας ΑΜΑ-ΕΕ, της 7ης Αυγούστου 2013 , όσον αφορά παρέκκλιση από τους κανόνες καταγωγής που προβλέπονται στο πρωτόκολλο 1 της ενδιάμεσης συμφωνίας σχετικά με τη θέσπιση πλαισίου για συμφωνία οικονομικής εταιρικής σχέσης μεταξύ, αφενός των κρατών της Ανατολικής και Μεσημβρινής Αφρικής, και αφετέρου της Ευρωπαϊκής Κοινότητας και των κρατών μελών της, προκειμένου να ληφθεί υπόψη η ιδιαίτερη κατάσταση στον Μαυρίκιο όσον αφορά τις κονσέρβες παλαμίδων

7.9.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 240/36
            
         ΑΠΌΦΑΣΗ αριθ. 1/2013 ΤΗΣ ΕΠΙΤΡΟΠΉΣ ΤΕΛΩΝΕΙΑΚΉΣ ΣΥΝΕΡΓΑΣΊΑΣ ΑΜΑ-ΕΕ
   της 7ης Αυγούστου 2013
   όσον αφορά παρέκκλιση από τους κανόνες καταγωγής που προβλέπονται στο πρωτόκολλο 1 της ενδιάμεσης συμφωνίας σχετικά με τη θέσπιση πλαισίου για συμφωνία οικονομικής εταιρικής σχέσης μεταξύ, αφενός των κρατών της Ανατολικής και Μεσημβρινής Αφρικής, και αφετέρου της Ευρωπαϊκής Κοινότητας και των κρατών μελών της, προκειμένου να ληφθεί υπόψη η ιδιαίτερη κατάσταση στον Μαυρίκιο όσον αφορά τις κονσέρβες παλαμίδων
   (2013/449/ΕΕ)
   Η ΕΠΙΤΡΟΠΗ ΤΕΛΩΝΕΙΑΚΗΣ ΣΥΝΕΡΓΑΣΙΑΣ,
   Έχοντας υπόψη την ενδιάμεση συμφωνία σχετικά με τη θέσπιση πλαισίου για συμφωνία οικονομικής εταιρικής σχέσης μεταξύ, αφενός, των κρατών της Ανατολικής και Μεσημβρινής Αφρικής, και, αφετέρου, της Ευρωπαϊκής Κοινότητας και των κρατών μελών της, και ιδίως το άρθρο 41 παράγραφος 4 του πρωτοκόλλου 1,
   Εκτιμώντας τα ακόλουθα:
   
               (1)
            
            
               Η ενδιάμεση συμφωνία σχετικά με τη θέσπιση πλαισίου για συμφωνία οικονομικής εταιρικής σχέσης μεταξύ, αφενός, των κρατών της Ανατολικής και Μεσημβρινής Αφρικής και, αφετέρου, της Ευρωπαϊκής Κοινότητας και των κρατών μελών της (1) («η ενδιάμεση συμφωνία οικονομικής εταιρικής σχέσης») εφαρμόζεται προσωρινά από τις 14 Μαΐου 2012 μεταξύ της Ένωσης και της Δημοκρατίας της Μαδαγασκάρης, της Δημοκρατίας του Μαυρίκιου, της Δημοκρατίας των Σεϋχελλών και της Δημοκρατίας της Ζιμπάμπουε.
            
         
               (2)
            
            
               Το πρωτόκολλο 1 της ενδιάμεσης συμφωνίας οικονομικής εταιρικής σχέσης σχετικά με τον ορισμό της έννοιας «καταγόμενα προϊόντα» ή «προϊόντα καταγωγής» και τις μεθόδους διοικητικής συνεργασίας περιέχει τους κανόνες καταγωγής για την εισαγωγή των προϊόντων καταγωγής των κρατών ΑΜΑ στην Ένωση.
            
         
               (3)
            
            
               Σύμφωνα με το άρθρο 42 παράγραφος 1 του πρωτοκόλλου 1 της ενδιάμεσης συμφωνίας οικονομικής εταιρικής σχέσης, οι παρεκκλίσεις από τους εν λόγω κανόνες καταγωγής παρέχονται όπου η θέσπισή τους δικαιολογείται από την ανάπτυξη των υπαρχουσών βιομηχανιών στα κράτη της ΑΜΑ.
            
         
               (4)
            
            
               Σύμφωνα με το άρθρο 42 παράγραφος 5, όταν το αίτημα παρέκκλισης αφορά νησιωτικό κράτος, το αίτημα εξετάζεται με ευνοϊκή προδιάθεση λαμβάνοντας ιδιαίτερα υπόψη τις οικονομικές και κοινωνικές επιπτώσεις της απόφασης που πρόκειται να ληφθεί κυρίως σε σχέση με την απασχόληση και την ανάγκη εφαρμογής της παρέκκλισης για ένα χρονικό διάστημα, λαμβανομένης υπόψη της ιδιαίτερης κατάστασης του νησιωτικού κράτους και των δυσχερειών που αντιμετωπίζει.
            
         
               (5)
            
            
               Στις 29 Νοεμβρίου, η Επιτροπή Τελωνειακής Συνεργασίας ΑΜΑ-ΕΕ χορήγησε, σύμφωνα με το άρθρο 42 παράγραφος 8 του πρωτοκόλλου 1 της ενδιάμεσης συμφωνίας οικονομικής εταιρικής σχέσης, αυτόματη παρέκκλιση (2) στα δικαιούχα κράτη της ΑΜΑ (Μαυρίκιος, Σεϋχέλλες και Μαδαγασκάρη) για 8 000 τόνους κονσερβοποιημένου τόνου και 2 000 τόνους φιλέτων τόνου.
            
         
               (6)
            
            
               Εκτός από την αυτόματη παρέκκλιση που αναφέρεται ανωτέρω, ο Μαυρίκιος ζήτησε παρέκκλιση που αφορά ποσότητα 6 000 τόνων κονσερβοποιημένου τόνου των κωδικών ΣΟ 1604 14 11, 1604 14 18 και 1604 20 70 που παρασκευάζεται από τόνο των ειδών Katsuwonus pelamis (παλαμίδα), Thunnus alalunga (μακρύπτερος τόνος), Thunnus albacares (κιτρινόπτερος τόνος) και Thunnus obesus (μεγαλόφθαλμος τόνος) που εισήχθησαν στην Ένωση από την 1η Απριλίου 2013 έως τις 31 Δεκεμβρίου 2013 σύμφωνα με το άρθρο 42 παράγραφος 1 του πρωτοκόλλου 1 της ενδιάμεσης συμφωνίας οικονομικής εταιρικής σχέσης.
            
         
               (7)
            
            
               Οι επιχειρήσεις επεξεργασίας τόνου του Μαυρίκιου βασίζονται σε πολύ μεγάλο βαθμό στην παράδοση από τα γρι-γρι της ΕΕ τόνου καταγωγής στο πλαίσιο της ενδιάμεσης συμφωνίας οικονομικής εταιρικής σχέσης. Πρόσφατα αλιεύματα παλαμίδας καταγωγής (Katsuwonus pelamis) στον Ινδικό Ωκεανό μειώθηκαν, προκαλώντας νέες προκλήσεις για τις επιχειρήσεις επεξεργασίας του Μαυρίκιου οι οποίες είναι αντιμέτωπες με την αύξηση της ζήτησης προϊόντων με βάση την παλαμίδα στην Ένωση. Η χορήγηση παρέκκλισης για προϊόντα με βάση τον κιτρινόπτερο τόνο (Thunus albacares) δεν δικαιολογείται, δεδομένου ότι τα αλιεύματα καταγωγής κιτρινόπτερου τόνου στον Ινδικό Ωκεανό έχουν αυξηθεί. Επομένως, θα πρέπει να χορηγηθεί παρέκκλιση μόνο για την παλαμίδα.
            
         
               (8)
            
            
               Οι εξαγωγές κονσερβοποιημένου τόνου από τον Μαυρίκιο στην Ένωση άρχισαν να σημειώνουν συνεχή αύξηση κατά την τελευταία πενταετία.
            
         
               (9)
            
            
               Ο Μαυρίκιος επωφελείται από τη συνολική ποσόστωση που προβλέπεται από την αυτόματη παρέκκλιση η οποία χορηγείται σε όλα τα δικαιούχα κράτη της ΑΜΑ (Μαυρίκιος, Σεϋχέλλες και Μαδαγασκάρη). Σε περίπτωση μερικής χρήσης της ποσόστωσης από τους άλλους δικαιούχους κράτη της ΑΜΑ, ο Μαυρίκιος θα μπορούσε επίσης να επωφεληθεί από ενδεχόμενες ετήσιες ανακατανομές των μη χρησιμοποιηθεισών ποσοτήτων από τα εν λόγω κράτη. Λαμβάνοντας υπόψη την πρόσφατη προσωρινή εφαρμογή της ενδιάμεσης συμφωνίας οικονομικής εταιρικής σχέσης, δεν είναι ακόμη δυνατό να αξιολογηθεί κατάλληλα το ποσοστό χρησιμοποίησης της αυτόματης παρέκκλισης, προκειμένου να επαληθευτεί η ανακατανομή των μη χρησιμοποιηθεισών ποσοτήτων μεταξύ των δικαιούχων κρατών της ΑΜΑ.
            
         
               (10)
            
            
               Ο ωμός τόνος καταγωγής Μαυρίκιου μπορεί να προέρχεται από περιοχές εκτός του Ινδικού Ωκεανού, σύμφωνα με τα άρθρα 4 και 5 του πρωτοκόλλου 1 της ενδιάμεσης συμφωνίας οικονομικής εταιρικής σχέσης.
            
         
               (11)
            
            
               Οι συνεχιζόμενες διαπραγματεύσεις για τη συμφωνία οικονομικής εταιρικής σχέσης μεταξύ της Ευρωπαϊκής Ένωσης και άλλων χωρών ΑΚΕ από όπου ο Μαυρίκιος μπορεί να προμηθεύεται καταγόμενο ωμό τόνο για τον κλάδο επεξεργασίας μπορούν να προσφέρουν εναλλακτικές δυνατότητες εφοδιασμού καταγόμενου τόνου στο εγγύς μέλλον.
            
         
               (12)
            
            
               Είναι, συνεπώς, σκόπιμο να χορηγηθεί παρέκκλιση στον Μαυρίκιο για 2 000 τόνους κονσέρβες παλαμίδας η οποία ανταποκρίνεται στην ικανότητα του υφιστάμενου κλάδου να συνεχίσει τις εξαγωγές του προς την Ένωση.
            
         
               (13)
            
            
               Η ενδεχόμενη ανακατανομή των μη χρησιμοποιηθεισών ποσοτήτων μεταξύ των δικαιούχων κρατών της ΑΜΑ και η σώρευση που προβλέπεται στην ενδιάμεση συμφωνία οικονομικής εταιρικής σχέσης δικαιολογούν τη χορήγηση προσωρινής παρέκκλισης. Για την παροχή ασφάλειας δικαίου για τις επιχειρήσεις, η παρέκκλιση θα πρέπει να χορηγηθεί για περίοδο 1 έτους, με ισχύ από την 1η Απριλίου 2013.
            
         
               (14)
            
            
               Για να μπορούν να τύχουν παρέκκλισης, οι μη καταγόμενες ύλες που χρησιμοποιούνται για την παρασκευή κονσερβών παλαμίδας των κωδικών ΣΟ 1604 14 11, 1604 14 18 και 1604 20 70 θα πρέπει να είναι κατεψυγμένες παλαμίδες (Katsuwonus pelamis) της κλάσης ΕΣ 0303.
            
         
               (15)
            
            
               Ο κανονισμός (ΕΟΚ) αριθ. 2454/93 της Επιτροπής, της 2ας Ιουλίου 1993, για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (3) προβλέπει κανόνες για τη διαχείριση των δασμολογικών ποσοστώσεων. Για να διασφαλιστεί η αποτελεσματική διαχείριση σε στενή συνεργασία μεταξύ των αρχών των κρατών ΑΜΑ, των τελωνειακών αρχών των κρατών μελών της Ένωσης και της Επιτροπής, οι εν λόγω κανόνες θα πρέπει να εφαρμόζονται τηρουμένων των αναλογιών στις ποσότητες που εισάγονται βάσει της παρέκκλισης που χορηγείται με την παρούσα απόφαση.
            
         
               (16)
            
            
               Για να καταστεί δυνατή η αποτελεσματική παρακολούθηση της εφαρμογής της παρέκκλισης, οι αρχές των κρατών ΑΜΑ θα πρέπει να κοινοποιούν τακτικά στην Επιτροπή αναλυτικά στοιχεία των εκδοθέντων πιστοποιητικών κυκλοφορίας εμπορευμάτων EUR.1,
            
         ΑΠΟΦΑΣΙΖΕΙ:
   Άρθρο 1
   Κατά παρέκκλιση των διατάξεων του πρωτοκόλλου 1 της ενδιάμεσης συμφωνίας οικονομικής εταιρικής σχέσης και σύμφωνα με το άρθρο 42 παράγραφοι 1 και 5 του εν λόγω πρωτοκόλλου, οι κονσέρβες παλαμίδας της κλάσης ΕΣ 1604 που παράγονται από μη καταγόμενες παλαμίδες (Katsuwonus pelamis) της κλάσης ΕΣ 0303, θεωρούνται ότι είναι καταγωγής Μαυρίκιου σύμφωνα με τους όρους που καθορίζονται στα άρθρα 2 έως 5 της παρούσας απόφασης.
   Άρθρο 2
   Η παρέκκλιση που προβλέπεται στο άρθρο 1 εφαρμόζεται για περίοδο ενός έτους για το προϊόν και την ποσότητα που αναφέρονται στο παράρτημα της παρούσας απόφασης, τα οποία δηλώνονται για θέση σε ελεύθερη κυκλοφορία στην Ένωση από τον Μαυρίκιο κατά την περίοδο από την 1η Απριλίου 2013 έως τις 31 Μαρτίου 2014.
   Άρθρο 3
   Η διαχείριση των ποσοτήτων που αναφέρονται στο παράρτημα πραγματοποιείται σύμφωνα με τα άρθρα 308α, 308β και 308γ του κανονισμού (ΕΟΚ) αριθ. 2454/93.
   Άρθρο 4
   Οι τελωνειακές αρχές του Μαυρίκιου διεξάγουν ποσοτικούς ελέγχους στις εξαγωγές των προϊόντων που αναφέρονται στο άρθρο 1.
   Όλα τα πιστοποιητικά κυκλοφορίας EUR.1 που εκδίδονται σε σχέση με τα προϊόντα που αναφέρονται στο άρθρο 1 περιέχουν παραπομπή στην παρούσα απόφαση.
   Πριν από το τέλος του μήνα που έπεται κάθε τριμήνου, οι τελωνειακές αρχές του Μαυρίκιου διαβιβάζουν στην Επιτροπή, μέσω της Γραμματείας της Επιτροπής Τελωνειακής Συνεργασίας, δήλωση των ποσοτήτων για τις οποίες έχουν εκδοθεί πιστοποιητικά κυκλοφορίας EUR.1 κατ’ εφαρμογή της παρούσας απόφασης καθώς και τους αύξοντες αριθμούς των πιστοποιητικών αυτών.
   Άρθρο 5
   Στη θέση 7 των πιστοποιητικών EUR.1 που εκδίδονται βάσει της παρούσας απόφασης αναγράφονται ένα από τα ακόλουθα:
   
      «Derogation - Decision No 1/2013 of the ESA-EU Customs Cooperation Committee of 7 August 2013»·
   
   
      «Dérogation - Décision no 1/2013 du Comité de Coopération Douanière AfOA-UE du 7 août 2013».
   
   Άρθρο 6
   1.   Ο Μαυρίκιος και η Ένωση λαμβάνουν, από την πλευρά τους, τα αναγκαία μέτρα για την εφαρμογή της παρούσας απόφασης.
   2.   Σε περίπτωση που η Ένωση διαπιστώσει, βάσει αντικειμενικών πληροφοριών, παρατυπίες ή απάτη ή επανειλημμένη αδυναμία τήρησης των υποχρεώσεων που προβλέπονται στο άρθρο 4, μπορεί να ζητήσει την προσωρινή αναστολή της παρέκκλισης που αναφέρεται στο άρθρο 1, σύμφωνα με τη διαδικασία που προβλέπεται στο άρθρο 22 παράγραφοι 5 και 6 της ενδιάμεσης συμφωνίας οικονομικής εταιρικής σχέσης.
   Άρθρο 7
   Η παρούσα απόφαση αρχίζει να ισχύει την ημερομηνία έκδοσής της.
   Η παρούσα απόφαση εφαρμόζεται από την 1η Απριλίου 2013.
   
      Βρυξέλλες, 7 Αυγούστου 2013.
      
         
            Για την Επιτροπή Τελωνειακής Συνεργασίας ΑΜΑ-ΕΕ
         
         
            Η Κοινή Προεδρία
         
         Vivianne FOCK TAVE
         Péter KOVÁCS
      
   
   
      (1)  ΕΕ L 111 της 24.4.2012, σ. 2.
   
      (2)  ΕΕ L 347 της 15.12.2012, σ. 38.
   
      (3)  ΕΕ L 253 της 11.10.1993, σ. 1.
   
      ΠΑΡΑΡΤΗΜΑ
      
                  Αύξων αριθ.
               
               
                  Κωδικός ΣΟ
               
               
                  Περιγραφή εμπορευμάτων
               
               
                  Περίοδος
               
               
                  Ποσότητες
                  (τόνοι)
               
            
                  09.1620
               
               
                  ex 1604 14 11, ex 1604 14 18, ex 1604 20 70
               
               
                  Κονσέρβες παλαμίδων (Katsuwonus pelamis) (1)
                  
               
               
                  1.4.2013 – 31.3.2014
               
               
                  2 000
               
            
         (1)  Σε οποιαδήποτε μορφή με την οποία το προϊόν θεωρείται διατηρημένο κατά την έννοια της κλάσης ΕΣ 1604.